AGRI - საქართველო ახალ ენერგეტიკულ სამკუთხედში
შაჰ-დენიზი - ყულევი - კოსტანცას გავლით აზერბაიჯანული ბუნებრივი აირი ევროპაში მოხვდება
აგვისტოს ომის შემდეგ, პირველად, საქართველო კიდევ ერთ ენერგეტიკულ სამკუთხედში ჩაება. აზერბაიჯანის, საქართველოსა და რუმინეთის პრეზიდენტებმა ალიევმა, სააკაშვილმა და ბასესკუმ, „ბაქოს დეკლარაციის“ ხელმოწერით, სათავე დაუდეს - რუსეთის გვერდის ავლით. ბუნებრივი აირის ახალ ალტერნატიულ მარშუტს ევროპისკენ. შაჰ-დენიზი-ყულევი-კონსტანცას გავლით აზერბაიჯანული აირი პირდაპირ ევროპაში მოხვდება. ახალ პროექტზე, სახელწოდებით AGRI, (Azerbaijan-Georgia-Romania Interconnector) მიერთების სურვილი უკვე გამოთქვეს თურქეთმა, უკრაინამ, ბულგარეთმა და უნგრეთმა. საქართველოს ენერგეტიკის მინისტრმა ალექსანდრე ხეთაგურმა AGRI-სთან დაკავშირებით კერძოდ თქვა ბუნებრივი აირის ექსპორტს, ახალი მარშუტით, ერთობლივი აზერბაიჯანულ-ქართულ-რუმინული კომპანია გააკონტროლებს. ის აზერბაიჯანულმა კომპანია "სოკარმა", საქართველოს გაზისა და ნავთობის სახელმწიფო კორპორაციამ და რუმინეთის სახელმწიფო კომპანია „რუმგაზმა“ თანაბარი წილობრივი მონაწილეობით დააფუძნეს. რუმინეთის ეკომონიკის მინისტრმა იონ არიტონმა აღნიშნა პროექტის მიხედვით, წელიწადში, ევროპის მიმართულებით. დაგეგმილია ოთხიდან რვა მილიარდამდე კუბური მეტრი აირის გადაქაჩვა. გავლენიანი კონსალტინგური კომპანია „აღმოსავლეთ ევროპის გაზის ანალიზი“ (East European Gas Analysis), რომელიც პენსილვანიაში მდებარეობს, საკუთარ ვებ-გვერდზე უკვე გამოეხმაურა AGRI-ის დაბადებას და პროექტს ეკონომიკურად მომგებიანი უწოდა. ეს მთავარი ფაქტორია, რომ პროექტში მსხვილი სახელმწიფო და კერძო კაპიტალდაბანდებები განხორციელდეს. მიუხედავად იმისა, რომ AGRI-ი ვერასოდეს გაუწევს კონკურენციას, თუნდაც, იგივე რუსული „გაზპრომის“ ამბიციურ პროექტს - „სამხრეთის ნაკადს“, მოსკოვში ახალი ენერგოდერეფნის დაბადებას ხაზგასმულად ცივად შეხვდნენ. რუსული პრესა განსაკუთრებით მწვავედ დაესხა თავს რუმინეთის პრეზიდენტ ტრაიან ბასესკუს და უნგრეთის პრემიერ-მინისტრს ვიქტორ ორბანს, რომელიც ასევე დაესწრო ბაქოს სამიტს. ორივე ეს ქვეყანა „გაზპრომის“ კლიენტია და რუსები შიშობენ, რომ ალტერნატიული წყაროს გაჩენა ამ ბაზრებზე "გაზპრომის" ჰეგემონიას საფრთხეს შეუქმნის. მოსკოვში არც ბაქოსთან ურთიერთობის გაციებას გამორიცხავენ. სექტემბრის დასაწყისში, რუსეთის პრეზიდენტმა მედვედევმა ბაქოში ხელი მოაწერა ხელშეკრულებას, აზერბაიჯანული ბუნებრივი აირის უპრეცედენტოდ მაღალ ფასში შესყვიდის შესახებ, იმ პერსპექტივით, რომ ახლო მომავალში რუსული მონიპოლისტი „გაზპრომი“ მთლიანად შეისყიდიდა აზერბაიჯანულ გაზს. ბაქოელი პოლიტოლოგი საჰილ ისკანდეროვი ამბობს, ბაქო ყველა მიმართულებით გააგრძელებს ბუნებრივი აირის ექსპორტს. ბაქოში AGRI-ის მარშუტზე შეთანხმებას, დღეს რუსეთისთვის კიდევ ერთი არასასიამოვნო ინფორმაცია მოჰყვა. რუსეთის გვერდის ავლით, „ნაბუქოს“ გაზსადენის მშენებლობა, რომელიც დღემდე გეოპოლიტიკური წინააღმდეგობების გამო ფერხდებოდა, შესაძლოა, მომავალი წლიდან განახლდეს. პროექტის მიხედვით, პირველი ბუნებრივი აირი ამ გაზსადენით, რომელიც ასევე საქართველოზე გაივლის, ევროპისკენ 2015 წელს უნდა გადაიქაჩოს.